Üleeile sain esimesed munad  cayuga partidelt. Algul võivad nende munad täiesti musta värvi olla, meie esimene oli halli-mustakirju. Teisel päeval munetu oli küll peaaegu must, nii et hariliku pliiatsiga kirjutatud kuupäeva polnud nähagi. Edaspidi lähevad munad heledamaks, eelmisel aastal suve keskel inkubaatorisse pandud munad olid helesinised. Cayuga pardid võtsin nende ilusa värvuse pärast. Püstitasin kodulindude foorumis teema rohelise sulestikuga lindudest. Minu suur armastus peale loomade-lindude on roheline värv, mida peab olema  kõikjal. Tollal ma ei teadnud, kas selliseid üldse olemas on. Ja tuli välja, et ongi! Kuna selgus, et cayuga pardid on Eestis täitsa olemas, oli minu kindel soov need endalegi soetada.